钦定古今图书集成/历象汇编/历法典/第099卷 > 《宋史》 > 图说
## 钦定古今图书集成/历象汇编/历法典/第099卷 > 《宋史》 > 图说

唐制有四匮：“一夜天池，二日天池，三平壶，四万分壶。
又有水海，以水海浮箭，以四匮注水”，始自夜天池以
入于日天池，自日天池以入于平壶，以次相注，入于
水海，浮箭而上，每以箭浮为刻分也。

今制有“二匮二，渴乌一，石壶四十八箭，竹筒注一，铜
节水小筒一，减水盎一，退水盆一。匮二”，漆木为之，深
一尺二寸，径三尺二寸五分；壶以石为之，深二尺一
寸五分，径一尺三寸二分，内围四尺一寸。渴乌二铜
为之，上者长三尺二寸，受水口径三分，出水口一分
半；下者长二尺八寸，受水口径二分，出水口一分。箭
以漆桐为之，长四尺，径六分，重四两有半，刻莲花为
首饰，上一尺六寸刻节候，中一尺五寸分二十五刻，
每刻六分，下九分安在莲心。减水盎、竹注筒、铜节水
小筒三物设在下匮之旁，以平水势。退水盆设于壶
窍之下，以受退水。

称漏水法：“昼夜计十二时，每时八刻二十分，每刻六
十分，计水二斤八两，箭四十八，二箭当一气，岁统二百一十六万分，悉刻于箭上，铜乌引水而下注，莲心
浮箭以上登。”至于昼夜之别，分至之候，冬夏长短，昏
晓隐见，与《周官》水臬晷影无差。